Johnny Neon is 'n musiekgroep van Suid-Afrika. Die groep is aanvanklik onder die naam The Hot Lips begin as 'n kreatiewe uitlaat vir die Kaapstadse grafiese ontwerper en kunstenaar Johnny Kotze. Tussen 2004 en 2006 het Kotze, wat deur rock, pop en punk beïnvloed word, dosyne snitte opgeneem en geproduseer deur van geprogrammeerde ritmes en verskeie analoogsinteses gebruik te maak. Johnny het The Hot Lips EP, met 'n speeltyd van vyf-en-twintig minute, vrygestel met sy sewe gunsteling snitte daarop wat 'n mengselklank van sintetiese popmelodieë en estetiese kunstepunk weergee. Kotze het die plaat onafhanklik vrygestel met sy eie albumomslag, en dit is deur One Minute Trolley Dash se Righardt Kapp met die hand gedruk. In Oktober 2006 het Johnny na Johannesburg geskuif, waar hy die prominente plaaslike danspunk-platejoggie en stiger van die Sovereign Academy-partytjiereeks, Ben Rausch, ontmoet het. Die duo het die groepnaam Johnny Neon aanvaar en aan die Hot Lips EP-snitte begin werk om dit direk uitvoerbaar te maak. Sedertdien het Johnny Neon op talle plaaslike radio en tydskrifte voorgekom asook 'n musiek video geskiet vir 'Heart Attack' wat onder die top tien video's op die musiekkanaal MK beland het.